Behavioristisk perspektiv på motivasjon (belønning/straff)
I den klassiske behavioristiske teorien bruker man belønning og straff (forsterkere) til å påvirke individets handlinger. Erfaringene individet gjør seg, vil ifølge teorien bidra til om handlingen gjentas eller ei (Imsen, 2014, s. 299). Denne teoriens forståelse av motivasjon er nært knyttet til det hedonistiske prinsipp, altså at vi oppsøker det som er godt og behagelig og unngår det vonde og ubehagelige (Imsen, 2014, s. 300). Dette er i tråd med Skinners teori med bruk av ulike forsterkere, og forbundet med atferdsmodifikasjon eller atferdsterapi (Imsen, 2014, s. 81). Det er også hyppig brukt i skoleverket, gjennom karaktersetting. Karakteren er en symbolsk belønning som skal gjenspeile kompetanse og kunnskap (Imsen, 2014, s. 299). Det har lenge blitt diskutert om denne “bruken” av ytre motivasjon kan hemme elevenes indre motivasjon. Funn i en metaanalyse, gjennomført av Deci, Koestner og Ryan i 1999, antydet at man burde være varsom med belønningssystemer (Imsen, 2014, s. 300).
Kilder
Imsen, Gunn (2014). Elevenes verden – Innføring i pedagogisk psykologi (5. utg.). Oslo: Universitetsforlaget
Bidragsytere
Tekst bygger på sammendrag skrevet av prosjektgruppe 10, Herrera med flere.